Author: MKSR
Last saved by: budaj

Predkladacia správa

	V decembri 1993 boli zapísané do Zoznamu svetového kultúrneho a prírodného dedičstva tri slovenské lokality: Banská Štiavnica a technické pamiatky okolia, Spišský hrad a pamiatky okolia a Vlkolínec. 30. novembra 2000 bola zapísaná do Zoznamu svetového dedičstva na základe rozhodnutia 24. zasadnutia Výboru pre svetové dedičstvo   pri UNESCO štvrtá slovenská lokalita kultúrneho dedičstva – historické jadro mesta Bardejov, ktoré je reprezentantom ojedinelých hodnôt slovenského kultúrneho dedičstva v porovnaní s celosvetovými historickými  a kultúrnymi hodnotami. 

Podpísaním Dohovoru o ochrane svetového kultúrneho a prírodného dedičstva sa Slovenská republika zaviazala plniť jeho podmienky, čoho súčasťou je aj predložený materiál, ktorý je pokračovaním programu záchrany týchto slovenských lokalít a  nadväzuje na predchádzajúce materiály schválené vládou Slovenskej republiky, ktoré   hodnotia účasť zainteresovaných strán – rezortov, štátnych orgánov a samospráv pri záchrane a revitalizácii uvedených lokalít za jednotlivé roky podľa všeobecnej štruktúry koncepcie rozvoja, ktorá bola schválená uznesením vlády SR  č. 509/1996 a následne modifikovaná na konkrétne podmienky podľa charakteru jednotlivých lokalít.
 
Vláda Slovenskej republiky na svojom zasadnutí v januári 1996 prerokovala a uznesením č. 35 zo 16. 1. 1996 schválila Správu o stave slovenských lokalít zapísaných v Zozname svetového dedičstva. V bode B.1. uložila ministrovi kultúry v spolupráci s predsedom vlády a ministrom financií, ministrom vnútra, ministrom hospodárstva, ministrom pôdohospodárstva, ministrom dopravy, pôšt a telekomunikácií, ministrom životného prostredia, ministerkou práce, sociálnych vecí a rodiny, ministrom zdravotníctva, ministerkou školstva, ministrom výstavby a verejných prác a príslušnými krajskými úradmi vypracovať programy podpôr a koncepcií rozvoja lokalít, ktoré sú zapísané v Zozname svetového dedičstva.  S cieľom zaistiť riešenie problémov uvedených v správe požiadalo Ministerstvo kultúry SR primátorov lokalít svetového dedičstva Banská Štiavnica, Spišské Podhradie a Ružomberok o aktualizáciu programov sociálno-ekonomického rozvoja s dôrazom na ich historické hodnoty. Tieto návrhy boli východiskovým podkladom k ďalším postupom riešenia schváleným formou čiastkových projektov v pôsobnosti jednotlivých rezortov v zmysle Koncepcie rozvoja lokalít, ktoré sú zapísané v Zozname svetového dedičstva, ktorá bola schválená uznesením vlády SR č. 509    z 23. 7. 1996. Zároveň vláda poverila ministra kultúry koordinovať programy rozvoja prostredníctvom činnosti medzirezortnej komisie pre záchranu lokalít zapísaných v Zozname svetového dedičstva a každoročne v marci predložiť vláde správu tejto komisie. 

V zmysle tejto úlohy Ministerstvo kultúry požiadalo listom všetky ministerstvá o vymenovanie zástupcu rezortu do medzirezortnej komisie pre záchranu lokalít zapísaných v Zozname svetového dedičstva. Vymenovaní boli pracovníci ministerstiev, ktorých sa najbližšie dotýkala problematika stanovených úloh. Krajské úrady boli zastúpené pracovníkmi odborov kultúry. Vzhľadom na dlhodobé trvanie úlohy, od roku 1996, nastali v niektorých prípadoch zmeny členov komisie za dotknuté ministerstvá a preto uvádzame stručný prehľad činnosti komisie od jej   vzniku.
2

Prvé zasadnutie medzirezortnej komisie sa uskutočnilo 11. 12. 1996, kde sa prerokoval návrh úloh pre jednotlivé rezorty. Tento návrh vychádzal z požiadaviek predložených primátormi jednotlivých lokalít, ktoré boli zaslané členom pred rokovaním. Vzhľadom na stanovisko Ministerstva financií SR, ktoré v zmysle rozpočtových pravidiel určilo financovanie projektov v roku 1997 z rozpočtov rezortov, výsledkom výberu boli úlohy, ktoré zodpovedali kompetenciám a finančným možnostiam jednotlivých rezortov.  Zároveň Ministerstvo financií odporučilo rezortom pre nasledujúce obdobie uplatňovať finančné prostriedky v návrhoch rozpočtov.	

Časť týchto úloh bola následne na druhom zasadnutí medzirezortnej komisie dňa 18. 2. 1997 opätovne prerokovaná, upresnená a zaradená do návrhu uznesenia vlády. Na zasadnutí sa zástupcovia ministerstiev, orgánov štátnej správy a samosprávy dohodli, že ďalšie prerokované úlohy, ktoré nie sú v uznesení vlády, budú formulované ako odporúčania zaradené do materiálu ako príloha. Takto pripravený materiál bol schválený uznesením vlády SR č. 220 zo dňa 25. 3. 1997. 

Tretie zasadnutie medzirezortnej komisie sa konalo 25. 2. 1998. Účelom zasadnutia bola príprava správy o činnosti medzirezortnej komisie pre záchranu lokalít zapísaných v Zozname svetového dedičstva za rok 1997. Predmetom rokovania bol aj vopred zaslaný návrh uznesenia s úlohami pre rezorty                 a vyhodnotenie plnenia úloh z uznesenia vlády 220/1997. Tieto materiály boli spracované na základe podkladov samospráv, z ktorých vyplynuli pre rezorty úlohy. Správa bola následne predložená na rokovanie vlády SR a schválená jej uznesením č. 249 zo dňa 31. 3. 1998.

Štvrté zasadnutie medzirezortnej komisie sa konalo 21. 4. 1999. Okrem prípravy správy medzirezortnej komisie za rok 1998, ktorá bola spracovaná obdobným spôsobom ako v predchádzajúcom roku, pracovníčka Pamiatkového ústavu predniesla informáciu o návšteve p. Dennisa Roodwella, ktorý z poverenia riaditeľa centra svetového dedičstva Sekretariátu UNESCO navštívil Banskú Štiavnicu s cieľom kontroly dodržiavania Konvencie o ochrane svetového dedičstva. Správa medzirezortnej komisie za rok 1998 bola schválená uznesením vlády SR č. 706 zo dňa 18. augusta 1999.

Piate zasadnutie medzirezortnej komisie sa konalo 23. 2. 2000. Komisia prerokovala vopred vypracovaný návrh uznesenia a vyhodnotenie plnenia úloh rezortov. V rámci prípravy správy za rok 1999, ktorú následne vláda SR schválila uznesením č. 304 zo dňa 10. 5. 2000, komisia skonštatovala, že napriek tomu, že úlohy uložené rezortom sa v rámci finančných možností rozpočtov rezortov a krajských úradov priebežne plnia, nie sú v dostatočnej miere naplnené požiadavky lokalít, ktoré predložili komisii na riešenie primátori. Ide  o financovanie obnovy kultúrnych pamiatok, ktoré neboli podporené príspevkom okresných úradov v zmysle § 16 zákona SNR č. 27/1987 Zb. o štátnej pamiatkovej starostlivosti z dôvodu nízkeho rozpočtu krajských úradov. Iné úlohy vyplývajúce z projektov, ako napr. zabezpečenie financovania povodňovej ochrany, zabezpečovanie územnoplánovacej dokumentácie, zriaďovanie 
3

vodovodnej a kanalizačnej prípojky, výstavba miestnych komunikácií, zakúpenie minibusu, projekty sociálnej a zdravotnej pomoci na miestnej úrovni, zriadenie malotriedky so stabilizovaným učiteľom, obnova a ochrana krajiny, požiarne zabezpečenie obce, informačný systém, zriadenie parkoviska, výstavba autobusovej stanice, výstavba miestneho vodovodu, úpravy verejného priestranstva, slávnostné osvetlenie kultúrnej pamiatky bolo možné riešiť len z finančných prostriedkov fondov alebo príslušných samospráv. 

Vzhľadom na skutočnosť, že zabezpečenie realizácie ani finančné zabezpečenie a následná realizácia týchto projektov nie je v kompetencii rezortov,  uskutočnilo sa dňa 23. 6. 2000 šieste zasadnutie, ktorého cieľom bolo riešiť možnosti financovania a realizácie týchto projektov. Ministerstvo kultúry pripravilo ako podklad na rokovanie zoznam týchto projektov s návrhom možnosti realizácie a financovania. Navrhnuté bolo zaradenie niektorých z nich do Národného plánu regionálneho rozvoja s cieľom umožniť ich spolufinancovanie z programov EÚ – PHARE, SAPARD, ISPA, ako úloha pre príslušné krajské úrady, ktoré spracovávajú podklady pre Národný plán regionálneho rozvoja. Primátorom bolo odporúčané  intenzívnejšie využívať možnosti zaradenia projektov do mimorozpočtových fondov príslušných rezortov v zmysle Koncepcie rozvoja lokalít zapísaných v Zozname svetového dedičstva (uzn. č. 509/1996). Primátori obdržali zoznam možností financovania projektov prostredníctvom mimorozpočtových fondov jednotlivých rezortov. Zároveň bolo navrhnuté riešenie financovania rekonštrukcie nástenných malieb v rím. kat. kostole sv. Ducha v Žehre prostredníctvom Fondu technickej pomoci UNESCO. Výbor svetového dedičstva UNESCO následne potvrdil zámer finančne prispieť na uvedený projekt.

Vyhodnotenie plnenia týchto odporúčaných úloh (nielen úloh z uznesenia vlády č.304/2000) je obsahom Správy medzirezortnej komisie pre záchranu lokalít zapísaných v Zozname svetového dedičstva za rok 2000.

Predložená správa hodnotí účasť zainteresovaných strán – rezortov, štátnych orgánov a samospráv pri záchrane a revitalizácii uvedených lokalít za rok 2000, podľa všeobecnej štruktúry koncepcie rozvoja, ktorá bola schválená uznesením vlády SR č. 509/1996 a následne modifikovaná na konkrétne podmienky podľa charakteru jednotlivých lokalít s dôrazom na zabezpečovanie  obnovy kultúrnych pamiatok. Táto spočíva predovšetkým z finančnej podpory vlastníkom a to na základe ich žiadostí  do Komisie pamiatkovej starostlivosti Štátneho fondu kultúry Pro Slovakia a v zmysle § 16 zákona SNR č. 27/1987 Zb.o štátnej pamiatkovej starostlivosti prostredníctvom okresných úradov.    

 Na základe vyhodnotenia plnenia uznesenia vlády SR č. 304/2000 k “Správe medzirezortnej komisie pre záchranu lokalít zapísaných v Zozname svetového dedičstva za rok 2000” je zrejmé, že stanovené úlohy rezortom a krajským úradom sa plnia podľa harmonogramov, avšak plnenie niektorých je spomalené z dôvodu nedostatku finančných prostriedkov, ako vidno z tabuľkového prehľadu v prílohe. Mestá v roku 2000 predložili komisii projekty revitalizácie týchto lokalít, ktoré nebolo možné plniť rezortami z toho dôvodu, že ako financovanie, tak aj ich riešenie nie je v ich kompetencii.
4

Je potrebné si uvedomiť zo strany všetkých zainteresovaných, že zápis významných lokalít do Zoznamu svetového zoznamu svetového dedičstva je z pohľadu rezortov, ktoré plnia toto uznesenie rovnako dôležitý, ako napr. vstup Slovenskej republiky do OECD, pretože znamená v určitej miere aj príliv finančných prostriedkov plynúcich z cestovného ruchu. Napriek povinnosti vlastníka starať sa o kultúrnu pamiatku vláda Slovenskej republiky podpísaním Dohovoru o ochrane svetového dedičstva zobrala na seba zodpovednosť pred celým svetom zabezpečovať určitú kvalitu ochrany, prezentácie a zachovania týchto lokalít pre budúce generácie, pretože keď prijmeme určitý záväzok, musíme počítať aj so zabezpečením financií potrebných na jeho plnenie.  

Považujeme za dôležité zdôrazniť skutočnosť, že práca vlády je permanentne sledovaná prostredníctvom Centra svetového dedičstva a je kontrolovaná za pomoci expertov medzinárodnej organizácie pre ochranu pamiatok a sídiel ICOMOS. 

Úlohy rezortov navrhované v uznesení vlády na rok 2001  budú financované              v rámci ich rozpočtových kapitol.

	Materiál sa predkladá bez rozporov.